Nüikkalaakalaka Jesús yala peje sünain tü kojon ejitünakat aluꞌu tü neerü asülajünüinjatkat nümüin Maleiwa.
Niꞌrakalaka tü wayuukolüirua sünain ejitaa sünneetse suluꞌu.
Niꞌrüin wayuu wainma eekai nejitüin wainma neerü yaa suluꞌu süka washinnuuin naya.
Süntakalaka wane wayuu müliasü oukta aꞌwayuuset.
Shijitakalaka piamasü neerü kachueerachen neꞌe.
Neenajaakalaka Jesús na nikirajüinkana nünainmüin sünain maa namüin:
—Tamüshii paala jia:
Alanaꞌaleesia maꞌi nümüin Maleiwa tü shijitakat tü wayuukot oukta aꞌwayuusetkat suulialeꞌeya tü shijitakat tü wayuukolüirua süpüshua.
Na washinnuukana,
nejitüin tü süpütaalakat nanneetse.
Aluꞌusa shiakat,
mayaainje müliain maꞌi,
shijitüin süpüshua tü sünneetse sümaꞌanajatkat —nümakalaka Jesús namüin.